**РЕПУБЛИКA СРПСКA**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О ИЗМЈЕНАМА И ДОПУНАМА ЗАКОНА О**

**ВИСОКОМ ОБРАЗОВАЊУ**

**Бања Лука, новембар 2024. године**

**Приједлог**

**(по хитном поступку)**

**ЗАКОН**

**О ИЗМЈЕНАМА И ДОПУНАМА ЗАКОНА О**

**ВИСОКОМ ОБРАЗОВАЊУ**

Члан 1.

У Закону о високом образовању („Службени гласник Републике Српске“, број 67/20), у члану 9. у ставу 2. ријечи: „Министарство за научнотехнолошки развој, високо образовање и информационо друштво“ замјењују се ријечима: „Министарство за научнотехнолошки развој и високо образовање“.

Члан 2.

У члану 12. у ставу 1. у тачки 7) ријечи: „министру за научнотехнолошки развој, високо образовање и информационо друштво“ замјењују се ријечима: „министру за научнотехнолошки развој и високо образовање“.

Члан 3.

У члану 27. у ставу 3. ријечи: „и акредитације“ бришу се.

У ставу 5. послије ријечи: „дипломе“ додају се ријечи: „(уколико је студиј организован по моделу Joint Degree), односно диплома (уколико је студиј организован по моделу Double Degree)“.

Члан 4.

У члану 33. став 3. мијења се и гласи:

„(3) Мрежа високошколских установа доноси се за период од четири године, уз могућност периодичне измјене и допуне.“

Члан 5.

У члану 37. у ст. 1. и 2. ријечи: „област обезбјеђења квалитета“ замјењују се ријечима: „статус, надлежност, организација, управљање и руковођење, финансирање и рад Агенције“.

Члан 6.

У члану 40. ст. 1. и 2. мијењају се и гласе:

„(1) Високошколска установа која је добила дозволу за рад дужна је, без одлагања, да поднесе Агенцији захтјев за акредитацију високошколске установе и студијских програма за које је добила дозволу за рад након истека рока од двије године од дана уписа у Регистар високошколских установа.

(2) Уколико високошколска установа не поднесе захтјев за акредитацију у року из става 1. овог члана, брише се из Регистра.“

Став 3. брише се.

Досадашњи став 4. постаје став 3.

Члан 7.

У члану 41. испред ријечи: „Оснивање“ додаје се број један у обостраној загради.

Послије става 1. додаје се нови став 2. који гласи:

„(2) Изузетно од става 1. овог члана, за оснивање научноистраживачког института као чланице универзитета примјењују се прописи којима се уређује научноистраживачка дјелатност.“

Члан 8.

У члану 43. у ставу 1. тачка 5) мијења се и гласи:

„5) даном коначности рјешења којим се одбија захтјев за акредитацију, у складу са овим законом и законом којим се уређује статус, надлежност, организација, управљање и руковођење, финансирање и рад Агенције,“.

У тачки 6) ријечи: „област обезбјеђења квалитета“ замјењују се ријечима: „статус, надлежност, организација, управљање и руковођење, финансирање и рад Агенције“.

Члан 9.

У члану 54. у ставу 1. у тачки 15) ријечи: „сва три“ замјењују се ријечима: „првог и другог“.

У ставу 2. послије броја: „6),“ додају се бр.: „7), 8),“.

Члан 10.

У члану 57. став 2. мијења се и гласи:

„(2) У случају престанка мандата ректору прије истека времена на који је биран, мандат проректора престаје избором новог ректора или именовањем вршиоца дужности ректора.“

Члан 11.

У члану 61. у ставу 2. послије броја: „1),“ додаје се број: „2),“, а послије броја: „7),“ додаје се број: „10),“.

Члан 12.

У члану 62. послије става 2. додаје се нови став 3. који гласи:

„(3) Ректор разматра приједлог вијећа чланице универзитета из става 2. овог члана и, уколико се не сагласи са приједлогом вијећа чланице универзитета, вијеће чланице универзитета утврђује нови приједлог за именовање или разрјешење декана, по процедури утврђеној статутом универзитета.“

Досадашњи ст. 3, 4, 5. и 6. постају ст. 4, 5, 6. и 7.

У досадашњем ставу 5. који постаје став 6. ријечи: „става 4.“ замјењују се ријечима: „става 5.“.

Члан 13.

У члану 63. став 7. мијења се и гласи:

„(7) У случају престанка мандата декану прије истека времена на који је биран, мандат продекана престаје избором новог декана или именовањем вршиоца дужности декана.”

Члан 14.

У члану 64. послије става 2. додаје се нови став 3. који гласи:

„(3) Ректор разматра приједлог научног вијећа чланице универзитета из става 2. овог члана и, уколико се не сагласи са приједлогом научног вијећа чланице универзитета, вијеће чланице универзитета утврђује нови приједлог за именовање или разрјешење директора, по процедури утврђеној статутом универзитета.“

Досадашњи ст. 3. и 4. постају ст. 4. и 5.

Члан 15.

У члану 67. послије става 3. додају се нови ст. 4. и 5. који гласе:

„(4) Високошколска установа доноси Програм афирмативних мјера за упис кандидата са малигним обољењима и инвалидитетом.

(5) Програмом афирмативних мјера за упис кандидата са малигним обољењима и инвалидитетом прописују се услови за упис, рангирање, број мјеста за студирање на терет буџета и друга питања у вези са уписом кандидата из става 4. овог члана.“

Члан 16.

У члану 69. у ставу 1. ријечи: „првог, другог и трећег“ замјењују се ријечима: „првог и другог“.

Став 3. брише се.

Досадашњи ст. 4, 5. и 6. постају ст. 3, 4. и 5.

Члан 17.

У члану 74. став 6. мијења се и гласи:

„(6) Студенти уписани у складу са Програмом афирмативних мјера из члана 67. став 4. овог закона имају право да полажу испите на начин прилагођен њиховим могућностима, у складу са статутом и општим актима високошколске установе.“

Послије става 8. додаје се нови став 9. који гласи:

„(9) За студенте који обнављају завршну годину студија, високошколска установа организује испитне рокове сваког календарског мјесеца изузев јула и августа, са по једним испитним термином у складу са овим законом, статутом и општим актом високошколске установе.“

Досадашњи ст. 9. и 10. постају ст. 10. и 11.

Члан 18.

Члан 75. мијења се и гласи:

„(1) Студент стиче услове за упис наредне године студија ако је у студијској години у коју је уписан остварио најмање 45 ЕСТS бодова.

(2) Студент који није остварио услове за упис наредне године студија из става 1. овог члана, има право уписа наредне године са правом преноса 15 ЕСТS бодова, без обзира на то колико је предмета исказано бројем бодова који се преносе или са правом преноса највише два предмета, без обзира на то са колико бодова су исказани ти предмети.

(3) У случају да студент не испуни услове за упис наредне године студија, обнавља годину и има право да прати наставу и полаже испите из наредне године студија до броја ECTS бодова које је остварио у претходној години студија.

(4) Статус редовног студента првог циклуса студија траје најдуже у двоструком броју академских година потребних за реализацију студијског програма.

(5) Студент завршне године првог циклуса студија који није испунио све обавезе одређене студијским програмом обнавља завршну годину студија и има статус редовног студента.

(6) Студент завршне године другог циклуса студија који није испунио све обавезе одређене студијским програмом може обновити завршну годину студија највише два пута у статусу редовног студента.“

Члан 19.

У члану 79. у ставу 5. ријечи: „првом циклусу струковних студија“ замјењују се ријечима: „високим школама“.

У ставу 6. ријеч: „само“ брише се.

Став 7. мијења се и гласи:

„(7) Наставна звања могу се стећи и на високим школама, у складу са овим законом и статутом високе школе.“

Члан 20.

У члану 81. испред ријечи: „Минимални“ додаје се број један у обостраној загради.

У ставу 1. у тачки 1) у подтачки 2. ријечи: „научним часописима и зборницима“ замјењују се ријечима: „научним часописима, зборницима и другим научним публикацијама“.

У тачки 2) у подтачки 1. ријечи: „у настави“ бришу се.

У тачки 2) у подтачки 2. ријечи: „научним часописима и зборницима“ замјењују се ријечима: „научним часописима, зборницима и другим научним публикацијама“.

У тачки 3) у подтачки 1. ријечи: „у настави“ бришу се.

У тачки 3) у подтачки 2. ријечи: „научним часописима и зборницима“ замјењује се ријечима: „научним часописима, зборницима и другим научним публикацијама“.

Послије става 1. додаје се нови став. 2. који гласи:

„(2) Под научним радом у научним часописима међународног значаја подразумијева се и поглавље објављено у научној монографији међународног значаја.“

Члан 21.

У члану 84. у ставу 1. у тачки 2) у подтачки 2. ријечи: „научним часописима и зборницима“ замјењују се ријечима: „научним часописима, зборницима и другим научним публикацијама“.

Члан 22.

У члану 98. у ставу 3. ријечи: „став 7.“ замјењују се ријечима: „ст. 7. и 8.“.

Члан 23.

У члану 100. испред ријечи: „Високошколска“ додаје се број један у обостраној загради.

Послије става 1. додају се нови ст. 2. и 3. који гласе:

„(2) Високошколска установа, по потреби, у складу са општим актом, може ангажовати и лектора са другог универзитета из БиХ или иностранства, који имају одговарајући избор у звање.

(3) Права и обавезе између високошколске установе и лица из ст. 1. и 2. овог члана регулише се уговором о ангажовању који се може закључити на период до годину дана.”

Члан 24.

У члану 103. послије става 2. додаје се нови став 3. који гласи:

„(3) Наставнику или сараднику који има дијете са психофизичким сметњама у развоју, које није смјештено у одговарајућу здравствену или социјалну установу, а који користи право да ради са половином пуног радног времена, изборни период се на лични захтјев продужава за половину времена за које се користи ово право.“

Досадашњи ст. 3, 4. и 5. постају ст. 4, 5. и 6.

У досадашњем ставу 5. који постаје став 6. ријечи: „ст. 3. и 4.“ замјењују се ријечима: „ст. 4. и 5.“.

Члан 25.

У члану 104. у ставу 4. ријечи: „односно магистарског“ бришу се, а послије ријечи: „дисертације“ додаје се запета и ријечи: „те чланови комисија за избор у звање“.

Члан 26.

У члану 105. став 5. мијења се и гласи:

„(5) Са лицем које је изабрано у звање из става 1. овог члана високошколска установа, у складу са својим потребама, закључује уговор о ангажовању којим се регулишу права и обавезе из става 2. овог члана.“

Члан 27.

У члану 110. у ставу 1. ријечи: „област обезбјеђења квалитета у високом образовању“ замјењују се ријечима: „статус, надлежност, организација, управљање и руковођење, финансирање и рад Агенције“.

Члан 28.

У члану 123. у ставу 1. у тачки 1) ријечи: „став 4.“ замјењују се ријечима: „став 3.“.

У ставу 5. ријечи: „став 4.“ замјењују се ријечима: „став 3.“.

У ставу 6. послије ријечи: „првог“ додају се ријечи: „и другог“, а ријечи: „став 4.“ замјењују се ријечима: „став 3.“.

Став 8. мијења се и гласи:

„(8) Студент који се финансира из буџета Републике у случају исписа у току прве године студија прије исписа дужан је платити износ школарине за ту годину, одређене у складу са ставом 4. овог члана.“

Члан 29.

У члану 130. став 3. мијења се и гласи:

„(3) Уколико у вршењу инспекцијског надзора надлежна инспекција утврди да је високошколска установа у раду починила пропусте и незаконитости такве природе да се не могу отклонити уопште или се не могу отклонити без озбиљне штете по студенте и јавни интерес, укључујући извођење студијског програма без дозволе и незаконито издавање јавних исправа, рјешењем ће забранити рад високошколске установе и о томе обавијестити Министарство.“

Члан 30.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА И ДОПУНАМА ЗАКОНА О**

**ВИСОКОМ ОБРАЗОВАЊУ**

**(по хитном поступку)**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Приједлога закона о измјенама и допунама Закона о високом образовању (по хитном поступку) садржан је у Амандману XXXII тачка 12. на члан 68. Устава Републике Српске, према коме Република Српска уређује и обезбјеђује бригу о дјеци и омладини, образовању, култури и заштити културних добара, физичкој култури. Такође, уставни основ је садржан и у члану 70. тачка 2. Устава Републике Српске, којим је утврђено да Народна скупштина Републике Српске доноси законе.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА**

**ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04.020-2955/24 од 18. новембра 2024. године, уставни основ за доношење овог закона садржан је у Амандману XXXII тачка 12. на члан 68. Устава Републике Српске, према коме Република Српска уређује и обезбјеђује бригу о дјеци и омладини, образовању, култури и заштити културних добара, физичкој култури. Такође, уставни основ за доношење овог закона садржан је и у члану 70. став 1. тачка 2. Устава Републике Српске, према којем Народна скупштина Републике Српске доноси законе, друге прописе и опште акте.

Обрађивач Закона је, у складу са чланом 41. став 1. тачка 5. Правила за израду закона и других прописа Републике Српске („Службени гласник Републике Српске“, број 24/14), навео разлоге и циљеве доношења Закона о измјенама и допунама Закона о високом образовању. Према наводима обрађивача, разлог за доношење овог закона је потреба прецизнијег дефинисања појединих одредаба Закона, као и разрада законских одредаба кроз подзаконске акте.

Обрађивач Закона је, у складу са чланом 213. став 3. Пословника Народне скупштине Републике Српске („Службени гласник Републике Српске“, број 66/20), којим је прописано да се закон по хитном поступку може донијети, између осталог, ако је то у општем интересу. Усвајање Закона о измјенама и допунама Закона о високом образовању Републике Српске је у општем интересу за област високог образовања Републике јер ће се овим законом омогућити хитно усаглашавање са најновијим достигнућима у области науке и умјетности, у области избора у звања наставника и сарадника, као и у области регионалне мобилности наставника и сарадника. Поред наведеног, у општем је интересу и усаглашавање са новоусвојеним Законом о Агенцији за високо образовање Републике Српске („Службени гласник Републике Српске“, број 42/24).

Републички секретаријат за законодавство упутио је обрађивачу Закона одређене сугестије које су се односила на усклађивање текста Приједлога закона са чл. 61. до 69. и чланом 41. Правила за израду закона и других прописа Републике Српске који се односе на начин писања измјена и допуна закона, као и на обавезну садржину образложења закона.

Обрађивач Закона је предложене сугестије прихватио и уградио у текст Закона.

Будући да постоји уставни основ за доношење предметног закона, да је Закон усаглашен са Уставом, правним системом и Правилима за израду закона и других прописа Републике Српске, мишљење Републичког секретаријата за законодавство је да се Приједлог закона о измјенама и допунама Закона о високом образовању (по хитном поступку) може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-2957/24 од 19. новембра 2024. године, а након увида у прописе Европске уније и анализе одредаба Приједлога закона о измјенама и допунама Закона о високом образовању (по хитном поступку), није установљено да предложене измјене и допуне основног текста Закона уређују обавезујући секундарни извори права Европске уније, због чега у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Разлог за доношење измјена и допуна Закона о високом образовању (по хитном поступку) је тај што је у периоду од усвајања важећег Закона о високом образовању („Службени гласник Републике Српске“, број 67/20) до данас Министарство за научнотехнолошки развој и високо образовање континуирано пратило примјену Закона у пракси и могућност разраде законских одредаба кроз подзаконске акте.

Као резултат ове контроле над примјеном Закона, утврђено је да постоји потреба да се поједине одредбе Закона прецизније дефинишу, да се поједине ситуације законски уреде које до сада нису биле уређене и да постоји потреба разраде законских одредаба кроз подзаконске прописе.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло проузроковати штетне посљедице по живот и здравље људи, безбједност Републике и рад органа и организација и ако је то у општем интересу.

Усвајање Закона о измјенама и допунама Закона о високом образовању (по хитном поступку) у општем интересу је за област високог образовања Републике Српске јер ће се овим законом омогућити хитно усаглашавање са најновијим достигнућима у области науке и умјетности, у области избора у звања наставника и сарадника, као и у области регионалне мобилности наставника и сарадника.

Поред наведеног, у општем је интересу и усаглашавање са новоусвојеним Законом о Агенцији за високо образовање Републике Српске („Службени гласник Републике Српске“, број 42/24), посебно са одредбом којом се прописује да високошколска установа престаје да ради даном коначности рјешења којим се одбија захтјев за акредитацију. Законом о Агенцији за високо образовање Републике Српске, у члану 46. став 10, прописано је да се високошколска установа којој је одбијен захтјев за акредитацију брише из Регистра на основу коначног рјешења о одбијању захтјева за акредитацију. Према томе, ради се о усклађивању одредаба два закона и о хитном омогућавању надлежној инспекцији брже и ефикасније поступање у случајевима када високошколска установа не испуњава услове за акредитацију.

Измјенама и допунама Закона о високом образовању по први пут се у систем високог образовања у Републици Српској прописује Програм афирмативних мјера за упис кандидата са малигним обољењима и инвалидитетом. Прописивање наведених измјена је у општем интересу, а допринијеће бољој инклузији студената из наведених категорија и лакшем упису и образовању наведених студената.

Хитност се огледа и у потреби превазилажења потенцијалних проблема приликом именовања комисија за избор у звања на високошколским установама, на начин да се даје могућност пензионисаним наставницима из реда редовних професора да буду чланови наведених комисија до навршене 75. године.

Поред наведеног, неопходно је било што прије измијенити одредбе које се односе на мандат проректора, односно продекана у случају истека мандата ректора, односно декана. Измјеном одредаба на начин да се мандат проректора, односно продекана продужи до избора новог ректора, односно декана спријечиће се немогућност функционисања високошколских установа, односно њених чланица (факултета и академија) до избора новог ректора, односно декана.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. Приједлога закона о измјенама и допуни Закона о високом образовању (у даљем тексту: Приједлог закона), у члану 9. став 2. основног текста Закона о високом образовању (у даљем тексту: Закон), ријечи: „Министарство за научнотехнолошки развој, високо образовање и информационо друштво“ замјењују се ријечима: „Министарство за научнотехнолошки развој и високо образовање“, а у складу са Законом о измјенама Закона о републичкој управи („Службени гласник Републике Српске“, број 90/23), будући да је дошло до измјене назива Министарства.

Чланом 2. Приједлога закона извршена је измјена у члану 12. у ставу 1. тачки 7) Закона, на начин да се ријечи: „министру за научнотехнолошки развој, високо образовање и информационо друштво“ замјењују ријечима: „министру за научнотехнолошки развој и високо образовање“, због промјене назива Министарства.

Чланом 3. Приједлога закона врше се измјене и допуне у ст. 3. и 5. члана 27. Закона којим се врши измјена на начин да се бришу ријечи „и акредитације”, те се прописује могућност да се у случају заједничких студија могу издавати двије дипломе, због олакшавања признавања наведених диплома.

Чланом 4. Приједлога закона мијења се став 3. члана 33. и прописује се да се Мрежа доноси за период од четири године, уз могућност периодичних измјена и допуна. Важећом одредбом Закона прописано је да се Мрежа доноси на период од двије године, што се у пракси показало као кратак рок.

Чланом 5. Приједлога закона у члану 37. ст. 1. и 2. Закона ријечи: „област обезбјеђења квалитета“ замјењују се ријечима: „статус, надлежност, организација, управљање и руковођење, финансирање и рад Агенције“. Наведеним измјенама врши се усклађивање термина из овог закона са новим Законом о Агенцији за високо образовање Републике Српске („Службени гласник Републике Српске“, број 42/24).

Члан 6. Приједлога закона у члану 40. мијењају се ст. 1. и 2. Закона и истим одредбама се прописује у ком року и које су посљедице уколико високошколска установа у року не поднесе захтјев Агенцији за акредитацију након што добије дозволу за рад. Досадашњи став 4. постаје став 3. Наведени члан је, у односу на тренутно важећи члан боље и јасније прецизиран, те је прописана санкција за високошколску установу у случају да не поднесе захтјев за акредитацију.

Члан 7. Приједлога закона у члану 41. додаје се став 2. који се односи на оснивање научноистраживачког института као чланице универзитета. Наведено је било неопходно другачије дефинисати у односу на оснивање других чланица универзитета (факултета и академија), из разлога што се за оснивање научноистраживачког института, као једног од облика чланице универзитета, примјењују прописи који се односе на научноистраживачку дјелатност.

Члан 8. Приједлога закона у члану 43. у ставу 1. т. 5) и 6) Закона мијењају се на начин да високошколска установа престаје да ради даном коначности рјешења којим се одбија захтјев за акредитацију, ради терминолошког усклађивања са Законом о Агенцији за високо образовање Републике Српске. Наиме, Законом о Агенцији за високо образовање Републике Српске у члану 46. став 10. прописано је да се високошколска установа којој је одбијен захтјев за акредитацију брише из Регистра на основу коначног рјешења о одбијању захтјева за акредитацију. Према томе, ради се о усклађивању одредаба два закона, као и о омогућавању надлежној инспекцији брже и ефикасније поступање у случајевима када високошколска установа не испуњава услове за акредитацију.

Члан 9. Приједлога закона врши се измјена у члану 54. у ставу 1. тачка 15) важећег Закона, на начин да сенат предлаже Министарству број самофинансирајућих студената, ванредних студената и студената страних држављана уписаних у прву годину првог и другог циклуса студија. Наведено је неопходно ради усклађивања са измјенама у члану 69. Закона, јер су до предложених измјена високошколске установе предлагале број студената и за трећи циклус, иако Влада доноси одлуку о броју студената за упис на јавним високошколским установама само за први и други циклус студија. У истом члану у ставу 2. прописано је да студенти могу одлучивати о питањима која се тичу именовања проректора и именовању чланова управног одбора из реда академског и административног особља. Наведеном измјеном даје се више права члановима сената из реда студената.

Чланом 10. Приједлога закона мијења се у члану 57. важећег Закона став 2. којим се прописује мандат проректорима универзитета. Тренутним рјешењем истеком мандата ректору престаје и мандат проректорима. Међутим, неопходно је измијенити наведену одредбу на предложени начин да се не би истовременим престанком мандата свих руководећих функција на универзитету довело у питање функционисање самог универзитета.

Чланом 11. Приједлога закона врши се измјена у ставу 2. члана 61. важећег Закона, на начин да студенти могу одлучивати о доношењу правилника којима се уређује рад факултета, односно умјетничке академије на приједлог декана и да именује продекана на приједлог декана. Наведеном измјеном даје се више права члановима научно-наставног вијећа из реда студената.

Чланом 12. Приједлога закона додаје се у члану 62. важећег Закона нови став 3. којим се прописује начин избора декана. У истом члану у ставу 5. врши се измјена позивања на члан будући да досадашњи ст. 3, 4, 5. и 6. постају ст. 4, 5, 6. и 7.

Чланом 13. Приједлога закона мијења се став 7. члана 63. важећег Закона којим се прописује мандат продеканима факултета. Тренутним рјешењем истеком мандата декану престаје и мандат продеканима. Међутим, неопходно је измијенити наведену одредбу на предложени начин да се не би истовременим престанком мандата свих руководећих функција чланица универзитета довело у питање функционисање саме чланице.

Чланом 14. Приједлога закона додаје се у члану 64. важећег Закона нови став 3. којим се прописује начин избора директора научноистраживачког института.

Чланом 15. Приједлога закона додаје се у члану 67. важећег Закона нови ст. 4. и 5. којима се прописује Програм афирмативних мјера за упис кандидата са малигним обољењима и инвалидитетом. Прописивањем наведених измјена допринијеће бољој инклузији студената из наведених категорија, а то ће допринијети и лакшем упису и образовању тих студената.

Чланом 16. Приједлога закона мијења се у члану 69. став 1. важећег Закона којим се прописује достављање приједлога плана уписа студената у прву годину првог и другог циклуса студија. У истом члану став 3. брише се, а досадашњи ст. 4, 5. и 6. постају ст. 3, 4. и 5. Врши се усклађивање са одредбом члана 54. став 1. тачка 15) Закона, јер Влада доноси одлуку о броју студената за први и други циклус студија, док за трећи циклус студија високошколске установе саме доносе одлуке о упису у складу са својим материјално-техничким могућностима.

Чланом 17. Приједлога закона мијења се у члану 74. став 6. важећег Закона право полагања испита у складу са Програмом афирмативних мјера. У истом члану додаје се нови став 9. којим се прописују права студената завршне године студија за организовање испитних рокова.

Чланом 18. Приједлога закона додаје се у члану 75. важећег Закона нови став 2. којим се прописује право уписа наредне године студија са правом преноса 15 ECTS бодова, за студенте који нису остварили упис наредне године студија из става 1. овог члана. У истом члану став 3. брише се, а досадашњи став 2. постаје став 3. У истом члану ст. 4. и 5. извршене су измјене у односу на први циклус студија. У истом члану додаје се нови став 6. којим се прописују услови за обнову завршне године студија за студенте другог циклуса. Наведене измјене извршене су у корист студената.

Чланом 19. Приједлога закона мијења се у члану 79. став 5. важећег Закона могућност извођења наставе за наставнике у наставном звању у високим школама, те је на тај начин враћена аутономија високим школама. У истом члану мијења се став 7. којим се прописује да наставна звања се могу стећи и на високим школама.

Чланом 20. Приједлога закона врши се измјена у члану 81. став 1. тачка 1) подтачка 2, тачка 2) подтачка 2. и тачка 3) подтачка 2. важећег Закона на начин да се, поред већ прописаних научних часописа и зборника, прописују као услов и друге научне публикације. У истом члану и ставу у тачки 2) подтачка 1. и тачки 3) подтачка 1. бришу се ријечи „у настави“. У истом члану додаје се нови став 2. којим се прописује шта се сматра научним радом у научним часописима међународног значаја. Наведене измјене се односе на унапређење процеса избора у звање на високошколским установама, ради усавршавања науке и умјетности.

Чланом 21. Приједлога закона врши се измена у члану 84. став 1. тачка 2) подтачка 2. важећег Закона на начин да се, поред већ прописаних научних часописа и зборника, прописују као услов и друге научне публикације.

Чланом 22. Приједлога закона мијења се у ставу 3. у члану 98. важећег Закона на начин да се врши измјена позивања на ставове.

Чланом 23. Приједлога закона додају се у члану 100. важећег Закона нови ст. 2. и 3. којима се прописује могућност високошколској установи ангажовање лектора са другог универзитета из БиХ или иностранства, као и начин регулисања права и обавеза између ових лица.

Чланом 24. Приједлога закона додаје се у члан 103. важећег Закона нови став 3. којим се прописује могућност да наставник и сарадник који има дијете са психофизичким сметњама у развоју има могућност да продужи изборни период на лични захтјев. У истом члану у ставу 6. због додавања нове одредбе извршено је усклађивање позивања на ставове овог члана.

Чланом 25. Приједлога закона мијења се у члану 104. важећег Закона став 4. на начин да се прописује могућност пензионисаним наставницима у звању редовног професора да могу бити чланови и комисија за избор у звање. Измјеном наведене одредбе превазићи ће се потенцијални проблеми који постоје код именовања комисија за поједине области, а допринијеће се и бржем и ефикаснијем спровођењу поступака избора у звања.

Чланом 26. Приједлога закона мијења се став 5. члана 105. важећег Закона којим се прописује начин закључивања уговора о ангажовању са професором емеритусом.

Члан 27. Приједлога закона у члану 110. у ставу 1. важећег Закона врши се терминолошко усклађивање са Законом о Агенцији за високо образовање Републике Српске.

Чланом 28. Приједлога закона врши се измјена у става 1. тачка 1), ст. 5. и 6. члана 123. важећег Закона, на начин да се врши усклађивање на позивање на члан 69. став 3. јер је у наведеном члану било измјена. У ставу 6. овог члана прописан је и други циклус студија, а у ставу 8. прописан је начин измирења обавеза студента за износ школарине у случају исписа у току прве године студија.

Чланом 29. Приједлога закона мијења се члан 130. став 3. важећег Закона, а којим се прописује начин вршења инспекцијског надзора.

Члан 30. Приједлога закона прописано је да овај закон ступа на снагу осмог дана од дана објављивања у „Службеном гласнику Републике Српске“.

**VII  ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА**

**НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Министарство привреде и предузетништва констатовало је да се поступајући у складу с тачком V Одлуке о процјени утицаја прописа („Службени гласник Републике Српске“, број 8/23) процјена утицаја прописа не спроводи на прописе који се доносе по хитном поступку.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона није потребно обезбиједити додатна средства из буџета Републике Српске.

**ПРИЛОГ**

**ЗАКОН О ВИСОКОМ ОБРАЗОВАЊУ**

(Текст предложених измјена и допуна уграђен у текст Закона)

Савјет

Члан 9.

1. Савјет за високо образовање Републике Српске (у даљем тексту: Савјет) дјелује као независно академско, стручно и савјетодавно тијело.
2. Административно-техничке послове за Савјет обавља **Министарство за научнотехнолошки развој и високо образовање** (у даљем тексту: Министарство).
3. Рад и функционисање Савјета уређује се Пословником о раду Савјета, у складу са одредбама овог закона.
4. Пословник о раду доноси Савјет двотрећинском већином гласова од укупног броја својих чланова.
5. Чланови Савјета имају право на мјесечну накнаду за рад, чија висина се утврђује одлуком о именовању Савјета.
6. Рад Савјета се финансира из буџета Републике.

Надлежности

Члан 12.

У оквиру својих надлежности Савјет:

* 1. прати развој високог образовања у Републици и његову усклађеност са европским и међународним стандардима,
  2. предлаже мјере за развој и унапређивање високог образовања,
  3. даје препоруке Министарству о уписној политици,
  4. даје мишљење о стандардима за почетну акредитацију високошколских установа и студијских програма,
  5. даје мишљење о стандардима за акредитацију високошколских установа и студијских програма, водећи рачуна о европским и међународним стандардима, те критеријумима за акредитацију високошколских установа у БиХ,
  6. даје мишљење о елаборату о оправданости оснивања високошколске установе, чланице универзитета и одјељења ван сједишта, односно о извођењу новог студијског програма,
  7. предлаже **министру за научнотехнолошки развој и високо образовање** (у даљем текст: министар) услове за избор у научно-наставна, умјетничко-наставна, наставна и сарадничка звања,
  8. предлаже Влади Мрежу високошколских установа и студијских програма у Републици Српској (у даљем тексту: Мрежа високошколских установа),
  9. предлаже Министарству моделе финансирања научноистраживачке дјелатности, високог образовања, технолошког и умјетничког развоја,
  10. предлаже Министарству проглашавање научних центара изврсности,
  11. предлаже министру критеријуме за категоризацију научних часописа,
  12. обавља и друге послове у складу са законом.

Заједнички студиј

Члан 27.

1. Високошколска установа може са другом акредитованом високошколском установом у земљи и иностранству успоставити заједнички студиј, на основу заједнички утврђеног студијског програма и општег акта високошколске установе.
2. Заједнички студиј је заједнички студијски програм који организују и изводе двије или више акредитованих домаћих или иностраних високошколских установа.
3. Студијски програм из става 1. овог члана који изводе високошколске установе из Републике, односно БиХ мора проћи поступак почетне акредитације.
4. Студијски програм из става 1. овог члана који изводе домаће и иностране високошколске установе мора бити акредитован у складу са прописима из области обезбјеђења квалитета у земљи у којој се изводи и у земљи у којој је сједиште, односно одјељење ван сједишта високошколске установе која изводи студијски програм.
5. Успостављање, извођење, завршетак заједничког студија и издавање заједничке дипломе **(уколико је студиј организован по моделу Joint Degree), односно диплома (уколико је студиј организован по моделу Double Degree**) дефинишу се уговором између високошколских установа које га изводе, а у складу са одредбама закона и општим актом високошколске установе.

Мрежа високошколских установа и студијских програма

Републике Српске

Члан 33.

1. Влада, на приједлог Савјета, доноси одлуку о Мрежи високошколских установа.
2. Мрежа високошколских установа садржи податке о постојећем стању, о потреби за оснивањем нових високошколских установа и нових студијских програма.
3. **Мрежа високошколских установа доноси се за период од четири године, уз могућност периодичне измјене и допуне.**

Спровођење поступка почетне акредитације

Члaн 37.

* 1. Поступак вањског вредновања у сврху почетне акредитације спроводи се у складу са овим законом, законом којим се уређује **статус, надлежност, организација, управљање и руковођење, финансирање и рад Агенције**, правилником из члана 35. став 6. овог закона и стандардима за почетну акредитацију.
  2. Стандарде из става 1. овог члана доноси Агенција, у складу са овим законом и законом којим се уређује **статус, надлежност, организација, управљање и руковођење, финансирање и рад Агенције**.
  3. Након спроведеног поступка из става 1. овог члана, Агенција доставља Министарству извјештај са препоруком за издавање дозволе за рад или за одбијање захтјева високошколске установе за издавање дозволе за рад.

Акредитација

Члaн 40.

**(1) Високошколска установа која је добила дозволу за рад дужна је, без одлагања, да поднесе Агенцији захтјев за акредитацију високошколске установе и студијских програма за које је добила дозволу за рад након истека рока од двије године од дана уписа у Регистар високошколских установа.**

**(2) Уколико високошколска установа не поднесе захтјев за акредитацију у року из става 1. овог члана, брише се из Регистра.**

**(3)** Јавне исправе могу издавати само акредитоване високошколске установе.

Оснивање чланице универзитета и издавање дозволе за извођење

студијског програма

Члан 41.

**(1)** Оснивање организационе јединице, односно чланице акредитованог универзитета (у даљем тексту: чланица универзитета), одјељења ван сједишта акредитоване високошколске установе, те издавања дозволе за извођење новог студијског програма на акредитованој високошколској установи обавља се на начин и по поступку прописаном за оснивање високошколских установа.

**(2) Изузетно од става 1. овог члана, за оснивање научноистраживачког института као чланице универзитета примјењују се прописи којима се уређује научноистраживачка дјелатност.**

Престанак рада високошколске установе

Члан 43.

Високошколска установа престаје да ради:

1. када оснивач донесе одлуку о престанку рада,
2. када надлежни орган утврди неправилности, укључујући незаконито издавање јавних исправа или извођење студијског програма без дозволе у складу са овим законом,
3. када се тој установи одузме дозвола за рад у поступку надзора у складу са овим законом,
4. када суд правоснажном одлуком утврди неоснованост уписа у регистар привредних субјеката,

**5) даном коначности рјешења којим се одбија захтјев за акредитацију, у складу са овим законом и законом којим се уређује статус, надлежност, организација, управљање и руковођење, финансирање и рад Агенције**,

1. даном истека рока важења акредитације, уколико није поднијела нови захтјев за акредитацију, у складу са овим законом и законом којим се **статус, надлежност, организација, управљање и руковођење, финансирање и рад Агенције**,
2. у случају када се престане бавити дјелатношћу високог образовања као основном дјелатношћу,
3. када наступе други случајеви одређени овим законом или актом о оснивању високошколске установе.

Надлежности сената

Члан 54.

1. Сенат одлучује о академским питањима и обавља сљедеће послове:
   1. одлучује о наставној, научној, умјетничкој и стручној дјелатности високошколске установе,
   2. доноси статут универзитета, односно високе школе уз претходно прибављено мишљење управног одбора и уз сагласност Министарства,
   3. даје сагласност на статуте чланица универзитета,
   4. доноси опште акте у складу са законом и статутом високошколске установе,
   5. сенат универзитета, на приједлог научно-наставног вијећа, односно умјетничко-научно-наставног вијећа, доноси кратке програме студија, студијске програме првог, другог, трећег циклуса студија, интегрисане студијске програме и програме цјеложивотног учења, а сенат високе школе доноси кратке студијске програме, студијске програме првог циклуса студија и програме цјеложивотног учења,
   6. бира и разрјешава ректора универзитета, односно директора високе школе,
   7. именује и разрјешава проректоре на приједлог ректора,
   8. именује чланове управног одбора из реда академског и административног особља,
   9. сенат универзитета именује вијећа научних области по научним областима на приједлог вијећа чланица универзитета,
   10. доноси одлуку о расписивању конкурса за изборе у наставничка и сарадничка звања у складу са општим актом високошколске установе,
   11. сенат универзитета врши избор академског особља на приједлог научно-наставног, односно умјетничко-научно-наставног вијећа чланице универзитета и мишљења вијећа научних области,
   12. сенат универзитета даје сагласност на извјештаје у поступку стицања научног звања доктора наука,
   13. сенат универзитета, нa приjeдлoг нaучнo-нaстaвнoг виjeћa, дoдjeљуje пoчaснo звaњe прoфeсoр eмeритус и пoчaсни дoктoр нaукa,
   14. прeдлaжe Mинистaрству брoj студeнaтa кojи сe финaнсирajу из буџeтa Рeпубликe, зa упис у прву гoдину првoг и другoг циклусa студиja за јавне високошколске установе,
   15. предлаже Министарству брoj самофинансирајућих студената, вaнрeдних студeната и студeната стрaних држaвљaна, зa упис у прву гoдину **првог и другог** циклусa студиja,
   16. доноси правила студирања,
   17. предлаже управном одбору годишњи програм рада високошколске установе, на приједлог научно-наставног и умјетничко-научно-наставног вијећа,
   18. сенат универзитета на приједлог научно-наставног вијећа и умјетничко-научно-наставног вијећа, односно сенат високе школе усваја листу одговорних наставника и сарадника,
   19. усваја извјештај о самовредновању високошколске установе,
   20. даје приједлог управном одбору за оснивање и укидање факултета и других чланица универзитета,
   21. обавља и друге послове у складу са законом и статутом високошколске установе.
2. Чланови сената који су представници студената могу одлучивати у стварима из става 1. т. 1), 2), 3), 4), 5), 6), **7), 8),** 14), 15), 16), 17) и 19) овог члана.

Мандат ректора, директора и проректора

Члан 57.

1. Ректор универзитета, односно директор високе школе бира се на основу јавног конкурса на период од четири године, са могућношћу још једног избора.
2. **У случају престанка мандата ректору прије истека времена на који је биран, мандат проректора престаје избором новог ректора или именовањем вршиоца дужности ректора.**
3. Уколико се избор новог ректора не изврши до истека мандата ректора, као и у случају престанка мандата ректора или разрјешења ректора прије истека мандата, сенат именује лице које ће дужност ректора обављати до избора новог ректора, а најдуже шест мјесеци од дана истека мандата.
4. Поступак избора и разрјешења, те разлози за смјену ректора, проректора, односно директора високе школе прије истека мандата прописује се статутом и општим актом високошколске установе.
5. Ректора универзитета, односно директора високе школе, сенат може разријешити дужности и прије истека мандата тајним гласањем, већином гласова од укупног броја чланова.
6. Одлука сената је коначна, а против исте се може покренути управни спор пред надлежним судом.

Надлежности вијећа

Члан 61.

(1) Вијеће у оквиру своје надлежности:

1. доноси статут факултета, односно умјетничке академије, уз претходно прибављено мишљење управног одбора,
2. доноси правилнике којима се регулише рад факултета, односно умјетничке академије, на приједлог декана,
3. даје мишљење и приједлоге сенату о академским, научним, умјетничким и стручним питањима, у складу са статутом високошколске установе,
4. доставља сенату приједлог листе и приједлог коначне листе одговорних наставника и сарадника на тој чланици универзитета,
5. предлаже сенату студијске програме првог, другог и трећег циклуса, односно промјене у структури и садржају студијских програма и наставних метода,
6. даје приједлог сенату за избор професора емеритуса,
7. предлаже ректору именовање и разрјешење декана,
8. даје приједлог ректору у вези са радним статусом академског особља,
9. даје ректору мишљење на приједлог правилника о унутрашњој организацији и систематизацији радних мјеста, у дијелу који се тиче те организационе јединице,
10. именује продекане на приједлог декана,
11. предлаже програм развоја чланице универзитета,
12. предлаже сенату расписивање конкурса за изборе у звања наставника и сарадника,
13. формира комисију за подношење извјештаја за избор у научно-наставно, односно умјетничко-наставно звање и утврђује приједлог одлуке о избору кандидата,
14. предлаже сенату чланове вијећа научних области,
15. разматра и усваја извјештаје о самовредновању студијских програма,
16. именује комисије за израду завршног рада на првом, другом и докторске дисертације на трећем циклусу студија,
17. доноси Правилник о коришћењу властитих прихода чланице универзитета,
18. обавља и друге послове у складу са статутом и другим општим актима универзитета и факултета, односно умјетничке академије.

(2) Чланови вијећа који су представници студената могу одлучивати у стварима из става 1. т. 1), **2),** 5), 7), **10),** 11), 15) и 17) овог члана.

Декан

Члан 62.

(1) Факултетом или умјетничком академијом руководи декан.

(2) Декана именује и разрјешава ректор, на приједлог вијећа чланице универзитета, по процедури утврђеној статутом универзитета.

1. **Ректор разматра приједлог вијећа чланице универзитета из става 2. овог члана и, уколико се не сагласи са приједлогом вијећа чланице универзитета, вијеће чланице универзитета утврђује нови приједлог за именовање или разрјешење декана, по процедури утврђеној статутом универзитета.**
2. Мандат декана траје четири године са могућношћу једног поновног избора на функцију декана.
3. За декана чланице универзитета може бити именован наставник у научно-наставном или умјетничко-наставном звању ванредног или редовног професора, који је запослен са пуним радним временом на том универзитету и који је члан вијећа те чланице универзитета.
4. Изузетно од **става 5.** oвог члана, за декана може бити именован и наставник у научно-наставном звању ванредног или редовног професора из клиничких грана медицине и стоматологије, који је у допунском раду на универзитету, а има закључен уговор о раду са пуним радним временом са здравственом установом која је наставна база универзитета, уз обавезу да након избора за декана заснује радни однос са пуним радним временом на универзитету.
5. Одлука ректора о именовању, односно разрјешењу декана је коначна, а против исте се може покренути управни спор.

Надлежности декана

Члан 63.

1. Декан представља факултет или умјетничку академију, одговаран је за законитост рада и има права и обавезе у складу са овим законом и статутом универзитета.
2. Декан за свој рад одговара ректору, вијећу факултета или академије и другим органима универзитета, у складу са статутом универзитета.
3. Декан доноси појединачне акте у складу са законом, статутом и општим актима универзитета.
4. Декан одлучује о коришћењу средстава до износа утврђеног статутом универзитета и статутом чланице универзитета.
5. Декан подноси управном одбору финансијски план и извјештај о финансијском пословању, најмање једном годишње.
6. Услови за избор и разрјешење продекана, као и његове надлежности утврђују се статутом универзитета, односно статутом чланице универзитета.
7. **У случају престанка мандата декану прије истека времена на који је биран, мандат продекана престаје избором новог декана или именовањем вршиоца дужности декана.**

Директор научноистраживачког института

Члан 64.

1. Научноистраживачким институтом руководи директор.

(2) Директора именује и разрјешава ректор, на приједлог научног вијећа института, по процедури утврђеној статутом универзитета.

**(3) Ректор разматра приједлог научног вијећа чланице универзитета из става 2. овог члана и, уколико се не сагласи са приједлогом научног вијећа чланице универзитета, вијеће чланице универзитета утврђује нови приједлог за именовање или разрјешење директора, по процедури утврђеној статутом универзитета.**

**(4)** Мандат директора траје четири године са могућношћу још једног избора на функцију директора.

**(5)** Услови и поступак избора, надлежности и разрјешење директора научноистраживачког института уређује се у складу са општим актима универзитета.

Конкурс за упис

Члан 67.

1. Упис кандидата на студије првог, другог и трећег циклуса врши се на основу јавног конкурса.
2. Високошколска установа обавља класификацију и избор кандидата на основу сљедећих општих критеријума:
3. врста и ниво претходног образовања,
4. успјех у претходном образовању и
5. резултати постигнути на пријемном испиту или резултати постигнути на испиту за провјеру склоности и способности.
6. Поред општих критеријума из става 2. овог члана, високошколска установа може утврдити и посебне критеријуме на основу којих се обавља класификација и избор кандидата за упис на високошколску установу.
7. **Високошколска установа доноси Програм афирмативних мјера за упис кандидата са малигним обољењима и инвалидитетом.**
8. **Програмом афирмативних мјера за упис кандидата са малигним обољењима и инвалидитетом прописују се услови за упис, рангирање, број мјеста за студирање на терет буџета и друга питања у вези са уписом кандидата из става 4. овог члана.**

Број уписаних студената

Члан 69.

1. Високошколске установе достављају Министарству приједлог плана уписа студената у прву годину **првог и другог** циклуса студија, најкасније до 31. јануара за наредну академску годину.
2. Приједлог плана уписа из става 1. овог члана садржи податке из члана 54. став 1. т. 14) и 15. овог закона.

**(3)**  На приједлог Министарства, Влада доноси одлуку о броју студената за упис у прву годину првог и другог циклуса студија на јавним високошколским установама, најкасније до 31. марта текуће године за наредну академску годину.

**(4)** Саставни дио приједлога из става 1. овог члана за јавне високошколске установе је образложена процјена о потребним финансијским средствима за извођење студијског програма у односу на број предложених уписних мјеста.

**(5)** Високошколске установе достављају Министарству податке о студентима уписаним у прву годину студија најкасније до 30. новембра академске године, о чему Министарство информише Владу.

Провјера знања студената

Члан 74.

1. Успјешност студента у савладавању појединог предмета континуирано се прати на начин одређен студијским програмом, у складу са статутом високошколске установе.
2. Сви облици провјере знања су јавни.
3. Успјех студената на испиту изражава се сљедећим оцјенама: 10 – изванредан, 9 – одличан, 8 – врлодобар, 7 – добар, 6 – задовољава и 5 – не задовољава.
4. У индекс се не уноси оцјена 5.
5. Високошколска установа може, за неке облике наставе, утврдити и други, ненумерички начин оцјењивања.
6. **Студенти уписани у складу са Програмом афирмативних мјера из члана 67. став 4. овог закона имају право да полажу испите на начин прилагођен њиховим могућностима, у складу са статутом и општим актима високошколске установе.**
7. Испит се полаже у сједишту високошколске установе / чланице универзитета и одјељењима ван сједишта високошколске установе / чланице универзитета које је наведено у дозволи за рад.
8. Високошколска установа може, у складу са студијским програмом и статутом, организовати полагање испита ван сједишта само ако се ради о испиту из наставног предмета чији карактер то захтијева.
9. **За студенте који обнављају завршну годину студија, високошколска установа организује испитне рокове сваког календарског мјесеца изузев јула и августа, са по једним испитним термином у складу са овим законом, статутом и општим актом високошколске установе.**
10. Наставник је дужан студенту саопштити резултате провјере знања одмах, а најкасније у року од седам дана од дана провјере писменим путем.
11. У случају проглашења ванредне ситуације за Републику или дио територије Републике (у даљем тексту: ванредна ситуација) или у случају проглашења ванредног стања за Републику или дио Републике (у даљем тексту: ванредно стање), као и у другим оправданим случајевима, испити ће се организовати и изводити на начин који је прописан упутством које доноси министар, уз сагласност Владе.

Услови за упис наредне године студија

Члан 75.

**(1) Студент стиче услове за упис наредне године студија ако је у студијској години у коју је уписан остварио најмање 45 ЕСТS бодова.**

**(2) Студент који није остварио услове за упис наредне године студија из става 1. овог члана, има право уписа наредне године са правом преноса 15 ЕСТS бодова, без обзира на то колико је предмета исказано бројем бодова који се преносе или са правом преноса највише два предмета, без обзира на то са колико бодова су исказани ти предмети.**

**(3) У случају да студент не испуни услове за упис наредне године студија, обнавља годину и има право да прати наставу и полаже испите из наредне године студија до броја ECTS бодова које је остварио у претходној години студија.**

**(4) Статус редовног студента првог циклуса студија траје најдуже у двоструком броју академских година потребних за реализацију студијског програма.**

**(5) Студент завршне године првог циклуса студија који није испунио све обавезе одређене студијским програмом обнавља завршну годину студија и има статус редовног студента.**

**(6) Студент завршне године другог циклуса студија који није испунио све обавезе одређене студијским програмом може обновити завршну годину студија највише два пута у статусу редовног студента.**

Звања

Члан 79.

* + - * 1. Наставничка звања на високошколским установама су: научно-наставна, умјетничко-наставна и наставна.
        2. Научно-наставна и умјетничко-наставна звања су: доцент, ванредни професор и редовни професор.
        3. Наставна звања су: предавач високе школе и професор високе школе.
        4. Наставници у научно-наставном и умјетничко-наставном звању могу да изводе наставу на свим врстама академских и струковних студија.
        5. Наставници у наставном звању могу да изводе наставу на **високим школама**.
        6. Научно-наставна и умјетничко-наставна звања могу се стећи на универзитету.
        7. **Наставна звања могу се стећи и на високим школама, у складу са овим законом и статутом високе школе.**
        8. Сарадничка звања на универзитету су: асистент, умјетнички сарадник, виши асистент, виши умјетнички сарадник и лектор, а на високој школи асистент и умјетнички сарадник.

Минимални услови за избор у научно-наставна и сарадничка

звања на универзитету

Члан 81.

**(1)** Минимални услови за избор академског особља у научно-наставна и сарадничка звања у наставном и научноистраживачком раду на универзитету су:

1. за доцента може бити биран кандидат који испуњава сљедеће услове:
2. научно звање доктора наука у одговарајућој научној области,
3. најмање три научна рада из научне области за коју се бира, објављена у **научним часописима, зборницима и другим научним публикацијама** са рецензијом, од којих је најмање један објављен у научном часопису међународног значаја или научном скупу међународног значаја,
4. доказане наставничке способности, односно има приступно предавање из области за коју се бира, позитивно је оцијењен од високошколске установе или има позитивну оцјену педагошког рада у студентским анкетама током цјелокупног претходног изборног периода,
5. за ванредног професора може бити биран кандидат који испуњава сљедеће услове:
6. има проведен најмање један изборни период у звању доцента,
7. најмање пет научних радова из научне области за коју се бира, објављених у **научним часописима, зборницима** **и другим научним публикацијама** са рецензијом, од којих је један научни рад у научном часопису међународног значаја или научном скупу међународног значаја и најмање један научни рад објављен у истакнутом научном часопису међународног значаја, након избора у звање доцента,
8. има најмање једну научну монографију (са ISBN бројем) из научне области за коју се бира, или универзитетски уџбеник (са ISBN бројем),
9. доказане наставничке способности, позитивно је оцијењен од високошколске установе или има позитивну оцјену педагошког рада у студентским анкетама током цјелокупног претходног изборног периода,
10. је био члан комисије за одбрану мастер или магистарског рада или докторске дисертације, или има успјешно реализовано менторство кандидата на другом или трећем циклусу студија,
11. доказ да је остварио најмање један од три елемента из члана 80. став 2. овог закона,
12. за редовног професора може бити биран кандидат који испуњава сљедеће услове:
    * 1. има проведен најмање један изборни период у звању ванредног професора,
      2. најмање осам научних радова из научне области за коју се бира, објављених у **научним часописима, зборницима** **и другим научним публикацијама** са рецензијом, од којих су два научна рада у научним часописима међународног значаја или научном скупу међународног значаја и најмање један научни рад објављен у истакнутом научном часопису међународног значаја, након избора у звање ванредног професора,
      3. има цитираност научних радова,
      4. има двије публикације из научне области за коју се бира (са ISBN бројем) које се категоришу као научна монографија или универзитетски уџбеник,
      5. доказане наставничке способности, позитивно је оцијењен од високошколске установе или има позитивну оцјену педагошког рада у студентским анкетама током цјелокупног претходног изборног периода,
      6. је био члан комисије за одбрану мастер, магистарског или докторске дисертације, или има успјешно реализовано менторство кандидата на другом или трећем циклусу студија,
      7. доказ да је остварио најмање два од три елемента из члана 80. став 2. овог закона,
13. за асистента може бити биран кандидат који има завршен први циклус студија у одговарајућој области са најмање 240 EСТS бодова и најнижом просјечном оцјеном 8,0, или еквивалент,
14. за вишег асистента може бити биран кандидат који:

1. има завршен други циклус студиja у одговарајућој области са најнижом просјечном оцјеном и на првом и на другом циклусу студија 8,0 или еквивалент или

2. има научни степен магистра наука у одговарајућој области са најнижом просјечном оцјеном на основном студију и постдипломском студију 8,0, или еквивалент,

6) за лектора може бити биран кандидат који има објављене стручне и научне радове и има:

1. завршен други циклус студија са најнижом просјечном оцјеном и на првом и на другом циклусу студија 8,0 или еквивалент или

2. научни степен магистра наука са најнижом просјечном оцјеном на основном студију и постдипломском студију 8,0 или еквивалент.

**(2) Под научним радом у научним часописима међународног значаја подразумијева се и поглавље објављено у научној монографији међународног значаја.**

Минимални услови за избор у звања на високој школи

Члан 84.

1. Минимални услови за избор у наставна и сарадничка звања на високој школи су:
2. за предавача може бити биран кандидат који има:
3. завршен други циклус студија у одговарајућој области са најнижом просјечном оцјеном и на првом и на другом циклусу студија 8,0 или еквивалент односно научни степен магистра наука у одговарајућој области са најнижом просјечном оцјеном на основном студију 8,0 или еквивалент,
4. показане резултате у наставном раду, односно приступно предавање из области за коју се бира, позитивно је оцијењен од високошколске установе или има позитивну оцјену педагошког рада у студентским анкетама током цјелокупног претходног изборног периода,
5. објављена најмање два научна рада из области за коју се бира, објављена у научним часописима и зборницима са рецензијом,
6. за професора може бити биран кандидат који има:
7. научни степен доктора наука у одговарајућој научној области,
8. има најмање три научна рада из области за коју се бира, објављена у **научним часописима, зборницима** **и другим научним публикацијама** са рецензијом и
9. показане резултате у наставном раду, односно позитивну оцјену педагошког рада у студентским анкетама током цјелокупног претходног изборног периода.
10. За асистента на високој школи може бити биран кандидат који има завршен први циклус студија у одговарајућој области са најмање 240 EСТS бодова и најнижом просјечном оцјеном 8,0 или еквивалент.

Статус запослених који нису изабрани у звање

Члан 98.

* + - * 1. У случају да наставник или сарадник не буде изабран у исто или више звање, престаје му радни однос.
        2. Лице из става 1. овог члана нема право на отпремнину у складу са прописима којима су регулисани радни односи.
        3. За наставника или сарадника који је запослен на високошколској установи и који је био учесник на конкурсу за избор у звање, а који није окончан у року из члана 91. **ст. 7. и 8.** овог закона, неће се прекидати радни однос на високошколској установи до окончања поступка избора.
        4. Наставници и сарадници којима је истекао изборни период могу учествовати у наставном процесу као одговорни наставници и сарадници, најдуже два мјесеца након истека изборног периода.

Ангажовани наставници и сарадници

Члан 100.

**(1)** Високошколска установа, у складу са општим актом, може ангажовати наставнике и сараднике са другог универзитета из БиХ или иностранства, који имају одговарајући избор у звање на ужу научну/умјетничку област.

**(2) Високошколска установа, по потреби, у складу са** **општим актом, може ангажовати и лектора са другог универзитета из БиХ или иностранства, који имају одговарајући избор у звање.**

**(3) Права и обавезе између високошколске установе и лица из ст. 1. и 2. овог члана регулише се уговором о ангажовању који се може закључити на период до годину дана.**

Мировање права и обавеза академског особља

Члан 103.

1. Наставник и сарадник имају право на мировање рокова за избор у академска звања и на мировање права и обавеза из радног односа, у вријеме док обављају дужност проректора у високошколској установи или док обављају другу јавну функцију, у складу са статутом.
2. Наставнику или сараднику који се налази на породиљском одсуству или је спријечен за рад по основу боловања дужем од шест мјесеци, изборни период се на лични захтјев продужава за то вријеме.
3. **Наставнику или сараднику који има дијете са психофизичким сметњама у развоју, које није смјештено у одговарајућу здравствену или социјалну установу, а који користи право да ради са половином пуног радног времена, изборни период се на лични захтјев продужава за половину времена за које се користи ово право.**
4. Наставнику и сараднику, на лични захтјев, сенат универзитета на приједлог вијећа чланице или сенат високе школе, може одобрити плаћено одсуство у трајању од једне школске године ради научног, умјетничког или стручног рада или усавршавања, у складу са статутом високошколске установе.
5. Наставнику и сараднику, на лични захтјев, сенат на приједлог вијећа чланице универзитета, може одобрити неплаћено одсуство у трајању од најдуже четири године ради даљег усавршавања, у складу са статутом високошколске установе.
6. Сенат је дужан да одлучи о захтјеву из **ст. 4. и 5.** овог члана у складу са законом и општим актом високошколске установе.

Пензионисање и ангажовање пензионисаних наставника

Члан 104.

* 1. Наставнику престаје радни однос на високошколској установи на крају академске године у којој је навршио 68 година живота.
  2. Изузетно од става 1. овог члана, редовни професор може бити уговорно ангажован у настави до годину дана, на приједлог сената високошколске установе, уколико по претходно расписаном конкурсу није изабран одговарајући кандидат, са могућношћу продужења до краја академске године у којој је навршио 70 година живота по истој процедури.
  3. Лице пензионисано у складу са прописима Федерације БиХ, Брчко Дистрикта БиХ или друге државе не може изводити наставу на високошколским установама у Републици.
  4. Пензионисани наставници у звању редовног професора из ст. 1. и 2. овог члана могу бити чланови комисија за одбрану мастер рада и докторске дисертације**,** **те чланови комисија за избор у звање** до навршене 75. године.

Професор емеритус

Члан 105.

* + - * 1. Сенат универзитета може, на приједлог научно-наставног вијећа факултета, односно умјетничко-научно-наставног вијећа академије, додијелити звање професор емеритус пензионисаном редовном професору који се посебно истакао својим научним, односно умјетничким радом, стекао међународну репутацију и постигао резултате у обезбјеђивању научно-наставног, односно умјетничко-наставног кадра у области за коју је изабран.
        2. Професор емеритус може:

1. учествовати у извођењу наставе на другом и трећем циклусу студија,
2. учествовати у истраживачким пројектима,
3. бити члан комисије за избор у звања и
4. бити члан комисије за одбрану мастер односно магистарског рада и докторске дисертације.
   * + - 1. Професор емеритус не може бити одређен за одговорног наставника из члана 97. став 1. овог закона.
         2. Поступак и услови додјеле звања и права лица из става 1. овог члана утврђују се општим актом универзитета.
         3. **Са лицем које је изабрано у звање из става 1. овог члана високошколска установа, у складу са својим потребама, закључује уговор о ангажовању којим се регулишу права и обавезе из става 2. овог члана.**

Професионално признавање

Члан 110.

1. Професионално признавање спроводи Агенција путем своје унутрашње организационе јединице Центра за информисање и признавање страних високошколских квалификација у Републици Српској (у даљем тексту: ЦИП), у складу са законом којим се уређује **статус, надлежност, организација, управљање и руковођење, финансирање и рад Агенције**.
2. Агенција води евиденцију и трајно чува документацију о спроведеним поступцима професионалног признавања.

Школарине

Члан 123.

1. Шкoлaринa нa јавним висoкoшкoлским устaнoвaмa у смислу овог закона je:
   1. износ средстава којим редовни студент првог и другог циклуса студија који је уписан у складу са чланом 69. **став 3.** овог закона учествује у суфинансирању укупних трошкова за једну годину студија, ако не испуни услове за упис наредне године студија, односно ако обнавља годину,
   2. изнoс срeдстaвa кojим редовни студeнт првог, другог и трећег циклуса студија који је уписан у складу са чланом 54. став 1. тачка 15) овог закона учествује у финaнсирaњу укупних трoшкoвa за једну годину студија.
2. Јавна високошколска установа доставља Министарству приједлог висине школарине из става 1. тачка 1) овог члана, најкасније до 31. марта текуће године за наредну академску годину.
3. Министарство предлаже Влади висину школарине из става 1. тачка 1) овог члана за све студијске програме на јавним високошколским установама.
4. Влада доноси одлуку о висини школарине из става 3. овог члана за све студијске програме на јавним високошколским установама, за сваку академску годину.
5. Редовни студенти првог и другог циклуса студија који су уписани у складу са чланом 69. **став 3.** овог закона финансирају се из буџета Републике у првој и свакој наредној години студија коју први пут уписују.
6. Редовни студенти првог **и другог** циклуса студија уписани у складу са чланом 69. **став 3.** овог закона који први пут обнављају завршну годину студија финансирају се из буџета Републике.
7. Права из ст. 5. и 6. овог члана студент може користити само на једном студијском програму, на истом нивоу студија, на јавним високошколским установама.
8. **Студент који се финансира из буџета Републике у случају исписа у току прве године студија прије исписа дужан је платити износ школарине за ту годину, одређене у складу са ставом 4. овог члана.**
9. Изузетно, на приједлог вијећа чланице универзитета и уз сагласност Министарства, редовни студенти првог циклуса студија који су уписани у складу са чланом 54. став 1. тачка 15) овог закона, могу користити право из става 5. овог члана од треће године првог циклуса студија, ако нису обнављали претходне године студија и имају просјечну оцјену изнад 8,00.
10. Висину школарине из става 1. тачка 2) овог члана и остале накнаде које студенти плаћају током школовања одређује високошколска установа и дужна је да прије расписивања конкурса за упис нових студената објави висину школарине и остале накнаде за све студијске програме на начин доступан јавности.

Инспекцијски надзор

Члан 130.

* + - * 1. Инспекцијски надзор над примјеном овог закона, подзаконских аката, као и аката високошколских установа донесених у циљу извршења обавеза утврђених овим законом врши Републичка управа за инспекцијске послове путем просвјетне инспекције.
        2. Када надлежна инспекција утврди неправилности у раду високошколске установе, односно када утврди да високошколска установа не поступа или поступа неправилно или непотпуно према обавезама које су јој одређене прописима, просвјетни инспектор ће према утврђеном чињеничном стању предузети одговарајуће мјере:
  1. наложити отклањање незаконитости, неправилности и пропуста у поступку вођења евиденције и документације,
  2. наложити усаглашавање појединачних аката високошколске установе са прописима,
  3. наложити доношење статута и осталих аката прописаних статутом,
  4. наложити да се испитни рокови организују у складу са правилима студирања и статутом високошколске установе,
  5. наложити отклањање недостатака у именовању комисије за подношење извјештаја о избору наставника и сарадника,
  6. наложити да се искључи из наставног процеса академско особље које није у складу са овим законом стекло одговарајуће научно-наставно звање, умјетничко-наставно, наставно звање или сарадничко звање,
  7. наложити да се искључи из наставног процеса наставник или сарадник који није одређен за одговорног наставника или сарадника,
  8. наложити да се поништи упис студената који су уписани супротно прописима из области високог образовања који су били на снази у вријеме уписа,
  9. наложити да се пониште испити који нису:
     1. обављени у складу са прописима из области високог образовања који су били на снази у вријеме полагања испита, овим законом, односно статутом високошколске установе и другим актима високошколске установе и
     2. признати са друге високошколске установе у складу са прописима из области високог образовања који су били на снази у вријеме признавања испита, овим законом, односно статутом високошколске установе и другим актима високошколске установе,
  10. наложити да се пониште јавне исправе које су издате супротно прописима из области високог образовања који су били на снази у вријеме издавања јавне исправе, овим законом и статутом високошколске установе,
  11. наложити да се поништи рјешење о академском признавању стране високошколске квалификације донесене супротно прописима из области високог образовања који су били на снази у вријеме академског признавања,
  12. наложити предузимање одговарајућих мјера и радњи ради отклањања утврђених неправилности или недостатака у року који одреди,
  13. предузима друге мјере и радње за које је законом и другим прописима овлаштен.
      + - 1. **Уколико у вршењу инспекцијског надзора надлежна инспекција утврди да је високошколска установа у раду починила пропусте и незаконитости такве природе да се не могу отклонити уопште или се не могу отклонити без озбиљне штете по студенте и јавни интерес, укључујући извођење студијског програма без дозволе и незаконито издавање јавних исправа, рјешењем ће забранити рад високошколске установе и о томе обавијестити Министарство.**
          2. У складу са рјешењем из става 3. овог члана Министарство доноси рјешење о брисању високошколске установе из Регистра.
          3. Рјешење Министарства из става 4. овог члана је коначно и против истог се може покренути управни спор.
          4. Жалба на рјешење просвјетног инспектора не одлаже извршење рјешења.